**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. törvény (továbbiakban Mötv.) 119. § írja elő a belső kontrollrendszer működtetését. Ennek keretében a jegyző feladata a belső ellenőrzés kialakítása és működtetése. A helyi önkormányzat belső ellenőrzése keretében gondoskodni kell a felügyelt költségvetési szervek ellenőrzéséről is. A helyi önkormányzatokra vonatkozó éves belső ellenőrzési tervet és stratégiai tervet a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet (továbbiakban: Bkr.) alapján a képviselő testület a tárgyévet megelőző év december 31-éig hagyja jóvá.

Az éves ellenőrzési terv elkészítésére vonatkozó szabályokat a Bkr. 15.pontja „A belső ellenőrzés tervezése” című része tartalmazza. A hivatkozott jogszabályrész határozza meg

* a belső ellenőrzési vezető, valamint
* a költségvetési szerv vezetőjének feladatát.

A belső ellenőrzési vezető feladata, hogy kockázatelemzés alapján stratégiai ellenőrzési tervet és éves ellenőrzési tervet készítsen, így a terveknek a kockázatelemzés alapján felállított prioritásokon és a belső ellenőrzés rendelkezésére álló erőforrásokon kell alapulnia. Ez azért szükséges, hogy a belső ellenőrzés be tudja tölteni funkcióját, azaz

- az ellenőrzött szerv működését fejlessze és eredményességét növelje, továbbá

- megállapításokat és ajánlásokat fogalmazzon meg a jogszabályoknak és a belső szabályzatoknak való megfelelés, gazdaságosság, hatékonyság és eredményesség vizsgálatát követően.

A belső ellenőrzés tervezése során figyelembevételre került a Bkr. azon előírása, miszerint a belső ellenőrzési tevékenység során szabályszerűségi, pénzügyi, rendszer- és teljesítmény-ellenőrzéseket, illetve informatikai ellenőrzéseket kell végezni.

Az államháztartásról szóló 2011. évi CXCV. törvény 70. §-ának (1) bekezdése alapján Az irányító szerv belső ellenőrzést végezhet az irányítása alá tartozó bármely költségvetési szervnél; a saját vagy az irányítása, felügyelete alá tartozó költségvetési szerv használatába, vagyonkezelésébe adott nemzeti vagyonnal való gazdálkodás tekintetében; az irányító szerv által nyújtott költségvetési támogatások felhasználásával kapcsolatosan kedvezményezetteknél és a lebonyolító szerveknél; és az irányítása alá tartozó bármely, a köztulajdonban álló gazdasági társaságok takarékosabb működéséről szóló 2009. évi CXXII. törvény 1. § a) pontjában meghatározott köztulajdonban álló gazdasági társaságnál.

Bodolyabér Község Önkormányzatánál a függetlenített belső ellenőrzési feladatokat Komló Város Önkormányzati belső ellenőrzési egysége látja el.

2024. évben a belső ellenőrzési egység 1 főből állt. A létszám 2025. évre sem változik, így a 2025. évre készülő belső ellenőrzési tervben szereplő ellenőrzéseket egy főre határoztuk meg.

Bodolyabér Község Önkormányzatára öt ellenőrzési nap jut. 10 napot tartalékoltunk tanácsadási tevékenységre és az esetlegesen felmerülő változások miatt, mely Komló Város Önkormányzat éves ellenőrzési tervében jelenik meg a társult településekében nem.

A kockázatelemzésre vonatkozó feladatok a Belső ellenőrzési kézikönyvben meghatározott szabályok szerint kerültek végrehajtásra.

Az éves ellenőrzési terv javaslat – mely a jogszabályban meghatározott szerkezetben, tartalommal készült – tartalmazza a következőket:

* az ellenőrzési tervet megalapozó elemzések és a kockázatelemzés eredményének összefoglaló bemutatását;
* a tervezett ellenőrzések tárgyát;
* az ellenőrzések célját;
* az ellenőrizendő időszakot;
* a rendelkezésre álló és a szükséges ellenőrzési kapacitás meghatározását;
* az ellenőrzések típusát;
* az ellenőrzések tervezett ütemezését;
* az ellenőrzött szerv, illetve szervezeti egységek megnevezését;
* a tanácsadó tevékenységre tervezett kapacitást;
* a soron kívüli ellenőrzésekre tervezett kapacitást;
* a képzésekre tervezett kapacitást;
* az egyéb tevékenységeket.

A stratégiai terv javaslat (összhangban a szervezet hosszú távú céljaival) – mely a jogszabályban meghatározott szerkezetben és tartalommal készült - a következőket tartalmazza:

* a hosszú távú célkitűzéseket, stratégiai célokat;
* a belső kontrollrendszer általános értékelését;
* a kockázati tényezőket és értékelésüket;
* a belső ellenőrzésre vonatkozó fejlesztési és képzési tervet;
* a szükséges erőforrások felmérését elsősorban a létszám, képzettség, tárgyi feltételek tekintetében;
* a meghatározott ellenőrzési prioritásokat és az ellenőrzési gyakoriságot.

A 2025-2029. évekre vonatkozó stratégiai terv elkészítése során a külső és belső szabályozók előírásait érvényesítettük, így meghatározva az elkövetkező 5 év ellenőrzési fókuszait, a fejlesztési célokat. A stratégiai terv kapcsán szükséges kiemelni, hogy a Bkr. 2023. évi változásai nyomán, a dokumentum már 5 éves időszakra készül és a választási ciklusidőhöz kapcsolódik, annak elfogadására a képviselő-testület alakuló ülését követő év február 28-ig kell, hogy sor kerüljön. A belső ellenőrzési egység a stratégiai terv felülvizsgálatát évente elvégzi és szükséges esetén a módosítására majd javaslatot tesz.

Az ellenőrzési tervet – jogszabály előírása alapján – úgy kell összeállítani, hogy szükség esetén az abban nem szereplő soron kívüli ellenőrzési feladatok is végrehajthatóak legyenek, így 5,5 % tartalékidő került figyelembe vételre a tervezés során.

A 2025. évre vonatkozó ellenőrzési és a 2025-2029. évekre vonatkozó stratégiai terv összeállításakor figyelembevételre került:

az ellenőrzési terv megalapozása céljából készített elemzés, mely tartalmazza:

* a szervnél elmúlt időszakban végzett ellenőrzések tapasztalatait, valamint
* a szerv egyes feladatellátáshoz való viszonyát (a feladat ellátását, illetve ellátatlanságát) több év távlatában;
* a kockázatelemzés eredménye.

Kérem a Tisztelt Képviselő-testületet, hogy az előterjesztést és annak mellékleteit tárgyalja meg és határozza meg a 2025. évben elvégzendő ellenőrzési feladatokat.

**Határozati javaslat:**

A Képviselő-testület - a jegyző előterjesztésében - megtárgyalta a 2025. évre vonatkozó belső ellenőrzési és a 2025-2029. évekre vonatkozó stratégiai tervet és az alábbi határozatot hozza:

A Képviselő-testület az 1. és 2. számú mellékleteiben szereplő ellenőrzési terveket jóváhagyja azzal, hogy az éves ellenőrzési terv végrehajtásáról a pénzügyi zárszámadással együtt a jegyző beszámol a testületnek.

**Határidő**: értelem szerint

**Felelős**: jegyző

Bodolyabér, 2024. 11. 27.